Na temelju članka 18. i 33. Statuta Knjižnica grada Zagreba, od 10.lipnja 2019. Upravno vijeće Knjižnica grada Zagreba (u daljnjem tekstu: KGZ) na prijedlog ravnateljice Knjižnica grada Zagreba, na sjednici od 14.01.2020. donosi

**PRAVILNIK O ZAŠTITI OSOBNIH PODATAKA**

**Članak 1.**

Ovim Pravilnikom utvrđuju se pravila i interne procedure KGZ-a u svrhu provođenja mjera i postupaka zaštite osobnih podataka i prava fizičkih osoba u odnosu na načine prikupljanja i obrade osobnih podataka te prijenosa osobnih podataka između KGZ-a i trećih osoba, kako unutar tako i izvan granica Europske unije.

U postupku zaštite, nadzora nad prikupljanjem, obrade i korištenja osobnih podataka primjenjuje se Uredba o zaštiti osobnih podataka EU 2016/679 (GDPR) Europskog parlamenta i Vijeća od 27.04.2016. i Zakon o provedbi Opće uredbe o zaštiti podataka (NN42/2018).

Ovaj Pravilnik primjenjuje se na sve zaposlenike KGZ-a, posebice na osobe koje imaju posebne ovlasti u procesu prikupljanja, obrade, prijenosa i zaštite osobnih podataka. Osobe koje su ovlaštene imati uvid u osobne podatke zaposlenika određuju se na temelju pisane odluke voditelja odjela odnosno voditelja druge organizacijske cjeline KGZ-a, a sve u skladu s Pravilnikom o unutarnjem ustrojstvu Knjižnica grada Zagreba. Uvid u osobne podatke fizičkih osoba dozvoljen je isključivo onim osobama kojima je uvid u te podatke potreban za obavljanje njihovog posla.

**Članak 2.**

Dolje naznačeni pojmovi imat će za potrebe ovog Pravilnika sljedeće značenje:

|  |  |
| --- | --- |
| **Osobni podatak** | je bilo koja informacija koja se odnosi na Ispitanika koju Izvršitelj obrade obrađuje za račun Voditelja obrade, osim anonimiziranih podataka. |
| **Posebne kategorije osobnih podataka ili Osjetljivi osobni podaci** | su osobni podaci Ispitanika, a koji otkrivaju rasno ili etničko podrijetlo, politička mišljenja, vjerska ili filozofska uvjerenja, članstvo u sindikatu te obrada genetskih podataka, biometrijskih podataka u svrhu jedinstvene identifikacije pojedinca, podataka koji se odnose na zdravlje ili podataka o spolnom životu ili seksualnoj orijentaciji pojedinca. |
| **Anonimizirani podaci** | su oni osobni podaci koji su obrađeni na način da se identitet ispitanika ne može ili više ne može utvrditi. |
| **Pseudonimizacija** | je obrada Osobnih podataka na način da se Osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi. |
| |  |  | | --- | --- | | **Voditelj obrade** |  |   **Izvršitelj obrade** | je KGZ.  je društvo kojem je KGZ na temelju pisanog pravnog posla povjerio poslove izvršenja obrade osobnih podataka. |
| **Drugi izvršitelj obrade** | je pravna ili fizička osoba koja na temelju pisanog ugovora s Izvršiteljem obrade, za račun Izvršitelja obrade vrši Obradu osobnih podataka Ispitanika, a s kojom je Izvršitelj obrade sklopio ugovor u skladu s odredbama ovog ugovora te Propisa o zaštiti osobnih podataka |
| **Ispitanik** | je bilo koja fizička osoba na koju se odnose Osobni Podaci. |
| **Obrada osobnih podataka** | je bilo koja radnja ili skup radnji koji Izvršitelj obrade u okviru ovog ugovora vrši nad Osobnim podacima, automatiziranim odnosno neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje. |
| **Povreda Osobnih podataka** | je bilo koji sigurnosni incident koji je imao za posljedicu slučajno ili namjerno uništenje, gubitak, izmjenu, otkrivanje ili neovlašteni pristup Osobnim podacima. |
| **Videonadzor** | je prikupljanje i daljnja obradu osobnih podataka koja obuhvaća stvaranje snimke koja čini ili je namijenjena da čini dio sustava pohrane |

**Načela obrade Osobnih podataka**

**Članak 3.**

Obrada osobnih podataka mora se vršiti zakonito, pošteno i transparentno. Osobni podaci smiju se prikupljati u određene, izričite i zakonite svrhe te se dalje ne smiju obrađivati na način koji nije u skladu s tim svrhama.

Osobni podaci moraju biti čuvani u obliku koji omogućuje identifikaciju ispitanika samo onoliko dugo koliko je potrebno u svrhe radi koje se osobni podaci obrađuju, a u skladu s rokovima čuvanja propisanima zakonom te Pravilnikom o zaštiti arhivskog i registraturnog gradiva Knjižnica grada Zagreba.

Obrada osobnih podataka vrši se samo uz primjenu odgovarajućih tehničkih i organizacijskih mjera zaštite Osobnih podataka. Adekvatne mjere zaštite Osobnih podataka predstavljaju: (i) mjere koje omogućuju pseudonimizaciju i enkripciju osobnih podataka; (ii) mjere koje omogućuju osiguravanje trajne povjerljivosti, cjelovitosti, dostupnosti i otpornosti sustava i usluga Obrade osobnih podataka; (iii) mjere koje omogućuju pravodobnu ponovnu uspostavu dostupnosti Osobnih podataka i pristupa njima u slučaju fizičkog ili tehničkog incidenta; (iv) procedura za redovno testiranje, ocjenjivanje i procjenjivanje učinkovitosti tehničkih i organizacijskih mjera za osiguravanje sigurnosti Obrade osobnih podataka.

**Obrada osobnih podataka**

**Članak 4.**

KGZ prikuplja, obrađuje i čuva osobne podatke samo u onoj mjeri u kojoj je to dopušteno Propisima o zaštiti osobnih podataka pri čemu je obrada dopuštena isključivo ukoliko je ispunjen jedan od sljedećih uvjeta:

a) obrada je nužna za potrebe legitimnih interesa voditelja obrade

b) obrada je nužna radi poštivanja pravnih obveza voditelja obrade;  
c) obrada je nužna za izvršavanje zadaća od javnog interesa ili pri izvršavanju službene ovlasti voditelja obrade;

d) obrada je nužna za izvršavanje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora;   
e) obrada je nužna kako bi se zaštitili ključni interesi ispitanika ili druge fizičke osobe

f) ispitanik je dao privolu za obradu svojih podataka u jednu ili više posebnih svrha;

**Posebne kategorije osobnih podataka**

**Članak 5.**

KGZ prikuplja, obrađuje i čuva Posebne kategorije samo ako je to u skladu s Propisima zaštite osobnih podataka, ako za to ima izričitu privolu Ispitanika, ako je to nužno za ostvarivanje radnih ili socijalnih prava Ispitanika ili su ispunjeni drugi uvjeti propisani Općom uredbom o zaštiti podataka.

**Članak 6.**

Obrada podataka može se obrađivati ručno i/ili automatskom obradom osobnih podataka i/ili djelomice automatizirano s pripadajućom ručnom datotekom i/ili na bilo koji drugi način koji se može smatrati Obradom osobnih podataka.

Radi što veće razine usklađenosti s Uredbom o zaštiti osobnih podataka KGZ će imenovati osobu zaduženu za zaštitu osobnih podataka.

**Privola i obavijesti Ispitaniku**

**Članak 7.**

Privola kojom ispitanik KGZ-u daje pristanak za Obradu osobnih podataka koji se na njega odnosi mora biti dobrovoljna, a zahtjev za davanje privole mora biti pisan lako razumljivim, jasnim i jednostavnim jezikom, a jasno naznačenom svrhom za koju se daje. Pri davanju privole Ispitanik mora biti obaviješten da danu privolu može svakodobno povući.

KGZ će na odgovarajući način (pisano ili izravno usmeno) ispitaniku pružiti sve informacije vezanu uz Obradu njegovih osobnih podataka, a osobito o svrsi obrade podataka, pravnoj osnovi za obradu podataka, legitimnim interesima KGZ-a, namjeri predaje osobnih podataka trećim osobama, razdoblju u kojem će osobni podaci biti pohranjeni, o postojanju prava ispitanika na pristup osobnim podacima te na ispravak ili brisanje osobnih podataka i ograničavanje obrade, prava na ulaganja prigovora i ostalim pravima koja bi ispitanik mogao imati.

**Videonadzor**

**Članak 8.**

Videonadzor predstavlja posebnu kategoriju prikupljanja i obradu osobnih podataka koje obuhvaća stvaranje snimke koja čini ili je namijenjena da čini dio sustava pohrane. Videonadzorom mogu biti obuhvaćene prostorije, dijelovi prostorija, vanjska površina objekta čiji je nadzor nužan radi zaštite osoba i imovine.

Obrada osobnih podataka putem videonadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem videonadzora.

**Članak 9.**

Pravo pristupa osobnim podacima prikupljenim putem videonadzora ima odgovorna osoba Voditelja obrade odnosno osoba koju on pisanim putem ovlasti.

Sustav videonadzora zaštićen je od pristupa neovlaštenih osoba na način da pristup cijelom sustavu imaju isključivo one osobe koje je KGZ na to ovlastio pisanom odlukom.

KGZ će prije pokretanja sustava videonadzora uspostaviti automatizirani sustav zapisa za evidentiranje pristupa snimkama videonadzora koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem videonadzora.   
KGZ je prije početka obrade osobnih podataka u sustavu videoinadzora dužan o tome obavijestiti zaposlenike unaprijed, a prije započinjanja provođenja opisane mjere. U svakom slučaju videonadzor radnih prostorija ne smije obuhvaćati prostorije za odmor, osobnu higijenu i presvlačenje.

**Prava ispitanika**

**Članak 10.**

Ispitanik je ovlašten prigovoriti Obradi osobnih podataka, u onim slučajevima kada se osobni podaci Ispitanika obrađuju na temelju jedne od sljedećih pravnih osnova: zato što je obrada osobnih podataka u legitimnom interesu KGZ-a; kako bi KGZ izvršio zadatak u javnom interesu ili u obavljanju javne ovlasti; iliu znanstvene, povijesne, istraživačke ili statističke svrhe.

Voditelj obrade je povodom prigovora Ispitanika dužan prestati s Obradom osobnih podataka, osim ako nije u mogućnosti dokazati postojanje uvjerljive i legitimne osnove za obradu osobnih podataka, a koja nadilazi prava i interese Ispitanika ili ako je obrada nužna u svrhu dokazivanja, izvršavanja ili obranu pravnih zahtjeva.

U slučajevima u kojima je pravna osnova za Obradu osobnih podatka Ispitanika njegova privola, Ispitanik je ovlašten povući danu privolu u bilo kojem trenutku. U slučaju povlačenja privole Ispitanika, Voditelj obrade će prestati s daljnjom Obradom osobnih podataka u tu svrhu, osim ako utvrdi da postoji alternativna pravna osnova kojom može opravdati daljnju Obradu osobnih podataka Ispitanika.

Ispitanik je u bilo kojem trenutku ovlašten zatražiti Voditelja obrade presliku informacija koje vodi o Ispitaniku, kao i zatražiti izmjenu, ažuriranje ili brisanje tih podataka. Voditelj obrade je ovlašten ispitanika zatražiti dostavu dodatnih podataka za potrebe postupanja po zahtjevu Ispitanika. Uvid u osobne podatke Ispitaniku je Voditelj obrade dužan omogućiti bez naknade, osim ako je zahtjev Ispitanika očito neosnovan ili pretjeran o čemu će Voditelj obrade odlučivati od slučaja do slučaja. U slučaju da Ispitanik zatraži dodatne preslike ovih podataka, moguća je naplata razmjernog administrativnog troška. Zahtjev ispitanika može biti odbijen u slučajevima u kojima je to pravno i zakonski dopušteno.

U određenim okolnostima, Ispitanik je ovlašten zatražiti brisanje osobnih podataka, i to u sljedećim slučajevima: kada podaci više nisu potrebni u svrhu za koju su inicijalno prikupljeni; kada je Ispitanik povukao privolu danu za Obradu osobnih podataka te nema druge pravne osnove za nastavak obrade osobnih podataka; kada su podaci obrađeni bez valjane pravne osnove; kada je potrebno brisanje podataka u svrhu usklađenja s obvezama KGZ-a, koje proizlaze iz Propisa o zaštiti osobnih podataka; ili kada je Ispitanik prigovorio Obradi osobnih podataka, a ne postoji legitimna pravna osnova koja nadilazi prava i interese Ispitanika na temelju koje bi Voditelj obrade bio ovlašten nastaviti obrađivati osobne podatke Ispitanika.

U slučaju odbijanja zahtjeva Ispitanika, odluka o odbijanju mora biti detaljno obrazložena.

U određenim okolnostima Ispitanik ima pravo zatražiti ograničavanje Obrade osobnih podatka. U slučaju da su osobni podaci Ispitanika preneseni trećoj osobi, isti će biti obaviješten o ograničenju Obrade osobnih podataka, osim ako to nije moguće ili bi izazvalo nerazmjerne teškoće. KGZ je dužan obavijestiti Ispitanika o bilo kojem prestanku u ograničenju Obrade osobnih podataka.

Ispitanik je ovlašten zatražiti ispravak bilo koje netočnog ili nepotpunog Osobnog podatka koji je KGZ obrađivao. U slučaju da je KGZ Osobne podatke Ispitanika podijelilo s trećim osobama, obavijestit će ih o ispravku, osim ako to nije moguće ili bi izazvalo nerazmjerne teškoće. Ispitanik je ovlašten zatražiti podatke o trećim osobama kojima su ustupljeni netočni ili nepotpuni osobni podaci.

Ispitanik je ovlašten zatražiti prijenos osobnih podataka drugom voditelju obrade. U tom slučaju, po obradi zahtjeva Ispitanika, podaci Ispitaniku trebaju biti uručeni u uobičajenom, strojno čitljivom obliku tako da osobni podaci mogu biti preneseni drugom poslodavcu ili trećoj osobi. Ovo pravo je primjenjivo ako je riječ: o podacima koje KGZ obrađuje automatski (bez ljudskog faktora); ako je riječ o Osobnim podacima koje je KGZ-u ustupio Ispitanik; i ako je riječ o Osobnim podacima koje KGZ prikuplja i obrađuje na temelju privole ili u svrhu ispunjenja ugovora.

Ako se Osobni podaci obrađuju za potrebe marketinga, Ispitanik u svakom trenutku ima pravo uložit prigovor na obradu podataka koji se odnose na njega za potrebe takvog marketinga što uključuje i izradu profila u mjeri koja je povezana s takvim izravnim marketingom.

**Zahtjevi Ispitanika**

**Članak 11.**

Svaki zahtjev Ispitanika, uključujući i zahtjeve upućene putem punomoćnika i zahtjeve putem e-maila, a koji je upućen KGZ-u u pisanom obliku, i koji ne predstavlja uobičajenu poslovnu komunikaciju, kojim Ispitanik traži određene informacije koje se odnose na osobne podatke koje o njima prikuplja KGZ smatra se zahtjevom za ostvarivanje prava Ispitanika.

KGZ je dužan postupiti po zahtjevu za ostvarivanje prava ispitanika u roku od mjesec dana od dana zaprimanja zahtjeva. U roku od 21 dan od dana zaprimanja zahtjeva izvršit će se procjena složenosti zahtjeva ispitanika. U slučaju da na temelju preliminarne procjene bude utvrđeno da zahtjevu nije moguće udovoljiti u roku od mjesec dana, KGZ će o tome pisanim putem obavijestiti podnositelja zahtjeva te zahtjev riješiti u roku od 60 dana od dana primitka.

Po zaprimanju zahtjeva koji predstavlja zahtjev za ostvarivanje prava Ispitanika potrebno je bez odgode kontaktirati osobu odgovornu za zaštitu podataka, koji je dužan provjeriti identitet osobe koja je postavila zahtjev. U slučaju da je osoba koja je postavila zahtjev, ovlaštena postaviti takav zahtjev, KGZ je ovlašten kontaktirati tu osobu kako bi prikupilo više informacija za pripremu odgovora na zahtjev.

Nakon utvrđivanja opsega zahtjeva ispitanika, KGZ je dužan poduzeti sve potrebne mjere kako bi lociralo sve Osobne podatke Ispitanika o kojima vodi evidenciju, bilo u elektronskom ili u papirnatom obliku. Za lociranje podataka u elektronskom obliku potrebno je kontaktirati Izvršitelja obrade podataka koji je ovlašteni pružatelj IT usluga.

KGZ je dužan provesti pretragu aktivnih sustava, arhiviranih podataka, podataka pohranjenih u e-mail sustavima te u papirnatom obliku.

Osoba zadužena za zaštitu osobnih podataka će procijeniti opravdanost zahtjeva Ispitanika te će zahtjevu udovoljiti do mjere do koje je to dopušteno zakonom ili će, ako to nije moguće, zahtjev ispitanika odbiti te mu uputiti pisano obrazloženje odluke o odbijanju.

**Pohrana podataka i rokovi čuvanja**

**Članak 12.**

KGZ prikuplja i obrađuje sljedeće vrste osobnih podataka:

- osobni podaci zaposlenika, uključujući i podatke osoba na stručnom osposobljavanju bez zasnivanja radnog odnosa,

- osobni podaci poslovnih suradnika (ugovor o djelu, autorski ugovor),

- osobni podaci volontera,

- osobni podaci kandidata za posao,

- osobni podaci korisnika, uključujući i članove,

- osobni podaci o kontakt osobama poslovnih suradnika,

- osobni podaci posjetitelja internetskih stranica.

KGZ vodi evidenciju aktivnosti obrade.

**Zaštita osobnih podataka**

**Članak 13.**

Podaci se, da bi se izbjegao neovlašteni pristup podacima, u pisanom obliku čuvaju u registratorima, u zaključanim ormarima, podaci u računalu zaštićuju se dodjeljivanjem korisničkog imena i lozinke koja je poznata isključivo zaposlenicima zaduženim za obradu podataka te se radi daljnje sigurnosti i tajnosti pohranjuju na prenosive memorije.

Osobe zadužene za obradu podataka dužne su poduzeti tehničke, kadrovske i organizacijske mjere zaštite podataka koje su potrebne da bi se osobni podaci zaštitili u slučaju gubitka ili oštećenja, od nedopuštenog pristupa i nedopuštene promjene, nedopuštenog objavljivanja i svake druge zlouporabe.

Uvid u osobne podatke smiju imati isključivo ovlaštene osobe, zaposlenici KGZ-a, a kojima je pristup osobnim podacima neophodan u obavljanju poslovnih zadataka i zaduženja.

**Procjena učinaka na privatnost**

**Članak 14.**

Procjena učinka na privatnost je procjena učinka potencijalne Obrade osobnih podataka na zaštitu osobnih podataka Ispitanika, a osobito u odnosu na procjenu učinka i ozbiljnosti potencijalnih rizika na prava i slobode pojedinaca do kojih bi moglo doći prilikom planirane obrade osobnih podataka. Postupak procjene učinka Obrade osobnih podataka provodi se za sve procedure ili projekte koji uključuju značajne promjene u načinu Obrade osobnih podataka ili prikupljanje novih Osobnih podataka.

Procjena učinka na privatnosti provodi se: u slučaju automatizirane obrade osobnih podataka u svrhu profiliranja ili sličnih aktivnosti kojima je namjera utvrđivanje osobnih karakteristika ispitanika; u slučaju obrade velike količine posebnih kategorija podataka ispitanika ili osobnih podataka povezanih s kaznenom i prekršajnom evidencijom o pojedincima; sustavno praćenje i nadzor javno dostupnih površina (primjerice putem video nadzora); i u slučajevima obrade velike količine osobnih podataka koje mogu utjecati na veći broj fizičkih osoba.

U slučaju da nakon provedene procjene učinka Obrade osobnih podataka na privatnost bude utvrđeno da je predložena aktivnost predstavlja visoki stupanj rizika za prava i slobode pojedinaca, osoba zadužena za zaštitu privatnosti će se obratiti nadzornom tijelu za zaštitu privatnosti radi daljnjih konzultacija.

**Članak 15.**

Ovaj Pravilnik stupa na snagu danom donošenja.

Odredbe ovog Pravilnika primjenjuju se paralelno s odredbama drugih internih akata KGZ-a u mjeri u kojoj je provedbom istih nužno voditi računa o zaštiti osobnih podataka. U slučaju proturječja ili nesuglasja između odredbi internih akata, na zaštitu osobnih podataka primjenjuju se odredbe ovog pravilnika.

Za Knjižnice grada Zagreba   
Predsjednica Upravnog vijeća   
Tea Grašić Kvesić,viša knjižničarka

Pravilnik je objavljen na oglasnoj ploči Knjižnica grada Zagreba dana 14.01.2020.

U Zagrebu, 14.01.2020.

Broj: 35

Ravnateljica Knjižnica grada Zagreba   
Višnja Cej, viša knjižničarka